

LĒMUMS

Ādažos, Ādažu novadā

2025.gada 27. februārī **Nr.** **52**

**Par iniciatīvu projektu** **SIA O-SANDS** **“Vasaras bezmaksas treniņi jauniešiem pludmales volejbolā Carnikavā”**

Ādažu novada pašvaldība izskatīja SIA “O-SANDS” (reģ. Nr. Nr. 50103797441, juridiskā adrese: Grostonas 6B, Rīga, LV-1013 (turpmāk - Iesniedzējs)) 2024. gada 4. decembra (reģ. Nr. ĀNP/1-11-1/24/6617), 11.02.2025. un 17.02.2025. precizējumiem iesniegto pieteikumu iniciatīvu projektam“Vasaras bezmaksas treniņi jauniešiem pludmales volejbolā Carnikavā”(turpmāk – Projekts) finansējuma saņemšanai saskaņā ar pašvaldības 2023. gada 24. maija nolikumu Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums).

Projekta mērķis ir sniegt ikvienam bērnam un jaunietim Ādažu novada pašvaldībā iespēju uzsākt bezmaksas treniņus pludmales volejbolā jebkādā sagatavotības līmenī visas vasaras garumā, veicinot sporta pieejamību jauniešu vidū, aktīvu brīvā laika pavadīšanu un veselīgu dzīvesveidu jauniešiem vecumā no 9 līdz 18 gadiem. Paredzamais projekta rezultātu lietotāju skaits, ņemot vērā iepriekšējā gada pieredzi, ir 120–200 bērni. Projekts norisināsies no 2025. gada 2. jūnija līdz 28. augustam. Treniņi notiks pirmdienās un ceturtdienās: plkst. 09.00–10.15 – 1. treniņš (9–12 gadi), plkst. 10.30–11.45 – 2. treniņš (13–18 gadi).

Projekta kopējais finansējums ir 3284,14 *euro* (t.sk. pašvaldības finansējums 2000 *euro* un rīkotāja finansējums 1284,14 *euro*). Projekta tāme ietver šādus izdevumus:

|  |  |  |  |  |  |  |
| --- | --- | --- | --- | --- | --- | --- |
| Nr. | Izdevumi | Vienību skaits | Vienas vienības cena (*euro*) | Izmaksas (*euro*) | Pašu un cits finans. (*euro*)\* | Pašv.finans. (*euro*) |
| 1. | Projektam piesaistītu sertificētu speciālistu atalgojuma izmaksas (tai skaitā nodokļu maksājumi) pasākuma norises laikā – Sporta treneru algas (2 treneri, 26 dienas, 40 EUR/slodze) | 2 | 1040 | 2080 | 80 | 2000 |
| 2. | Pludmales volejbola bumbas – 10 gab, 73 Eur/gab | 10 | 73 | 730 | 730 |  |
| 3. | Krekli treneriem – 6gab, 15 Eur/gab | 6 | 15 | 90 | 90 |  |
| 4. | Pludmales volejbola krekli aktīvākajiem dalībniekiem – 20gab, 12 Eur/gab | 20 | 12 | 240 | 240 |  |
| 5. | Transporta izmaksas (Grostonas 6B-Carnikavas stadions turp-atpakaļ 52,8 km, Degvielas izmaksas ~1,5 EUR/l, degvielas patēriņš transportam vid. 7l/100 km, 26 dienas) | 26 | 5,54 | 144,14 | 144,14 |  |
| **KOPĀ (t.sk., nodokļi):** | 3284,14 | 1284,14 | 2000 |

Pašvaldības Centrālās pārvaldes Attīstības un projektu nodaļa veica projekta atbilstības izvērtēšanu domes noteiktajā kārtībā un secināja, ka projekts ir ieguvis 23 punktus (no 26), kā arī, ka tā norises plāns un izdevumi atbilst projekta mērķim.

Izskatot Iesniedzēja pieteikumu, konstatēts, ka iesniegumā pieprasītais finansējuma atbalsts nav kvalificējams kā komercdarbības atbalsts Komercdarbības atbalsta kontroles likuma 5.panta izpratnē.

Projekts atbilst Ādažu novada Attīstības programmas (2021.-2027.) vidējā termiņa prioritātei “VTP12 “Iedzīvotāju dzīves stabilitāte un drošība” (uzdevums “U12.1.2 “Veicināt NVO un citu iestāžu darbību veselīga dzīvesveida un ģimenes vērtību popularizēšanā un pašvaldības politikas veidošanā bērnu un ģimenes jomā”) un “VTP10 Sporta aktivitāšu pieejamība un daudzveidība” (uzdevums U10.3.2 “Rīkot sporta pasākumus”).

Pamatojoties uz Pašvaldību likuma 5. panta pirmo daļu, Nolikuma 67. punktu, kā arī ārkārtas Izglītības, kultūras, sporta un sociālās komitejas 19.02.2025. atzinumu, Ādažu novada pašvaldības dome

**NOLEMJ:**

1. Atbalstīt SIA “O-SANDS” iniciatīvas projektu “Vasaras bezmaksas treniņi jauniešiem pludmales volejbolā Carnikavā” un piešķirt tam pašvaldības līdzfinansējumu 2000 *euro* (divi tūkstoši *euro*).
2. Pašvaldības Centrālās pārvaldes Juridiskajai un iepirkumu nodaļai viena mēneša laikā pēc šī lēmuma pieņemšanas sagatavot līguma projektu 1. punkta izpildei, nosakot pienākumu SIA “O-SANDS” ne vēlāk, kā viena mēneša laikā no projekta pabeigšanas dienas iesniegt pašvaldībai atskaiti par līdzfinansējuma izlietošanu.
3. Pašvaldības izpilddirektoram parakstīt 2. punktā noteikto līgumu.
4. Pašvaldības Centrālās pārvaldes Grāmatvedības nodaļai 10 darbdienu laikā pēc līguma abpusējas parakstīšanas izmaksāt SIA “O-SANDS” 1. punktā noteikto līdzfinansējumu 80 % apmērā no Attīstības un projektu nodaļas budžeta tāmes līdzekļiem. Līdzfinansējumu 20% apmērā pašvaldība izmaksā 10 (desmit) darbdienu laikā pēc finanšu atskaites un attaisnojuma dokumentu saņemšanas pašvaldībā.
5. Pašvaldības Centrālās pārvaldes Attīstības un projektu nodaļai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU